สื่อนอกตีข่าว! ผู้นำ IS เสียชีวิตระหว่างปฏิบัติการบุกจู่โจมกองทัพสหรัฐฯ
สื่อนอกตีข่าว! ผู้นำ IS เสียชีวิตระหว่างปฏิบัติการบุกจู่โจมกองทัพสหรัฐฯ
สื่อนอกตีข่าว! ผู้นำ IS เสียชีวิตระหว่างปฏิบัติการบุกจู่โจมกองทัพสหรัฐฯ
27 ต.ค. 2562

สำนักข่าว CNN รายงานโดยอ้างแหล่งข่าวด้านความมั่นคงระดับสูงในรัฐบาลสหรัฐฯ ว่า อาบู บักร์ อัล-บักดาดี ผู้นำกลุ่มติดอาวุธรัฐอิสลาม หรือ IS กลุ่มก่อการร้ายหมายเลข 1 ของโลก ได้เสียชีวิตแล้วในระหว่างปฏิบัติการบุกจู่โจมของกองทัพสหรัฐฯ ในพื้นที่ภาคตะวันตกเฉียงเหนือของซีเรีย โดยคาดว่าบักดาดีอาจกดระเบิดฆ่าตัวตายด้วยชุดระเบิดที่สวมใส่อยู่ในระหว่างที่ถูกจู่โจม ขณะที่ทางกองทัพสหรัฐฯ กำลังอยู่ระหว่างยืนยันดีเอ็นเอและผลทดสอบข้อมูลทางชีวภาพ
โดยรายงานระบุว่า สำนักข่าวกรองกลาง หรือ CIA ให้ความช่วยเหลือในการระบุที่ซ่อนตัวของผู้นำ IS ขณะที่ก่อนหน้านี้ ประธานาธิบดีโดนัลด์ ทรัมป์ ทวีตข้อความว่าเกิดสิ่งที่ใหญ่มากๆ ขึ้น และทำเนียบขาวเผยว่าทรัมป์ เตรียมที่จะประกาศข่าวใหญ่เกี่ยวกับเรื่องต่างประเทศในเวลา 9.00 น. ตามเวลาท้องถิ่นหรือตรงกับช่วง 20.00 น.วันนี้ตามเวลาในไทย ซึ่งเป็นไปได้ว่าอาจเป็นข่าวการเสียชีวิตของผู้นำ IS
สำหรับบักดาดี ก้าวขึ้นเป็นผู้นำ IS ตั้งแต่ปี 2010 และประกาศรวมเอากลุ่มติดอาวุธที่สวามิภักดิ์ต่อเครือข่ายก่อการร้ายอัลกออิดะห์ มาเป็นพวกในช่วงปี 2013 ก่อนจะเป็นที่รู้จักมากขึ้นในชื่อกลุ่มรัฐอิสลามในอิรักและลิแวนต์ ซึ่งพยายามขยายอำนาจกลุ่มรัฐอิสลามด้วยการบุกยึดครองเมืองต่างๆ ในซีเรียและอิรัก
ขณะที่บักดาดี ซ่อนตัวจากการไล่ล่าของสหรัฐฯ และนานาชาติมานานกว่า 5 ปี โดยปรากฏภาพของชายที่คาดว่าเป็นบักดาดีผ่านสื่อของ IS ครั้งสุดท้ายช่วงเดือนกรกฏาคม ปี 2014 และในเดือนกุมภาพันธ์ปี 2018 มีข่าวจากทางสหรัฐฯ ว่าบักดาดีได้รับบาดเจ็บจากการโจมตีทางอากาศเมื่อช่วงเดือนพฤษภาคมปี 2017 ซึ่งส่งผลให้เขาต้องพักจากการคุมอำนาจในกลุ่ม IS ไปนานกว่า 5 เดือน